IZVEDBENI SKLEP KOMISIJE (EU) 2019/436

z dne 18. marca 2019

o harmoniziranih standardih za stroje, pripravljenih v podporo Direktivi 2006/42/ES Evropskega parlamenta in Sveta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 10(6) Uredbe,

ob upoštevanju Direktive 2006/42/ES Evropskega parlamenta in Sveta z dne 17. maja 2006 o strojih in spremembah Direktive 95/16/ES (2) ter zlasti člena 7(3) in člena 10 Direktive.

ob upoštevanju naslednjega:

(1) V skladu s členom 7 Direktive 2006/42/ES se za stroje, izdelane v skladu s harmoniziranim standardom, sklici na katere so bili objavljeni v Uradnem listu Evropske unije, domneva, da izpolnjujejo bistvene zdravstvene in varnostne zahteve, ki jih zajema tak harmonizirani standard.

(2) Obstajajo tri vrste harmoniziranih standardov, na podlagi katerih se domneva skladnost z Direktivo 2006/42/ES.

(3) S standardi tipa A so opredeljeni osnovni koncepti, terminologija in načela načrtovanja, ki se uporabljajo za vse kategorije strojev. Uporaba izključno takih standardov, čeprav se z njo zagotovi osnovni okvir za pravilno uporabo Direktive 2006/42/ES, ne zadošča za zagotovitev skladnosti z ustreznimi bistvenimi zdravstvenimi in varnostnimi zahtevami Direktive 2006/42/ES, zato ne omogoča popolne domneve o skladnosti.

(4) Standardi tipa B so posvečeni posebnim vidikom varnosti strojev ali posebnim vrstam varoval, ki se lahko uporabljajo za najrazličnejše kategorije strojev. Uporaba specifikacij standardov tipa B pomeni domnevo o skladnosti z bistvenimi zdravstvenimi in varnostnimi zahtevami Direktive 2006/42/ES, zajetimi v teh standardih, kadar standard tipa C ali proizvajalčeva ocena tveganja dokazuje, da je tehnična rešitev, opredeljena s standardom tipa B, ustrezna za posamezno kategorijo ali model zadevnega stroja. Uporaba standardov tipa B, v katerih so določene specifikacije za varnostne komponente, ki so dane na trg neodvisno, pomeni domnevo o skladnosti za zadevne varnostne komponente in za bistvene zdravstvene in varnostne zahteve, zajete v teh standardih.

(5) V standardih tipa C so določene specifikacije za posamezne kategorije strojev. Različni tipi strojev, uvrščeni v kategorijo, zajeto s standardom tipa C, imajo podobno predvideno uporabo in lahko povzročajo podobne nevarnosti. Standardi tipa C lahko vsebujejo sklic na standarde tipa A ali B, v katerem je navedeno, katere specifikacije standarda tipa A ali B se uporabljajo za zadevno kategorijo strojev. Kadar v zvezi z nekim vidikom varnosti stroja standard tipa C odstopa od specifikacij standarda tipa A ali B, imajo specifikacije standarda tipa C prednost pred specifikacijami standardov tipa A ali B. Uporaba specifikacij standarda tipa C na podlagi proizvajalčeve ocene tveganja pomeni domnevo o skladnosti z bistvenimi zdravstvenimi in varnostnimi zahtevami Direktive 2006/42/ES, zajetimi v tem standardu. Nekateri standardi tipa C so sestavljeni iz več delov. V prvem delu standarda so določene splošne specifikacije, ki se uporabljajo za neko skupino strojev, v drugih delih standarda pa so določene specifikacije za posamezne kategorije strojev iz te skupine, s katerimi se dopolnijo ali spremenijo splošne specifikacije iz prvega dela. Pri tako sestavljenih standardih tipa C je domneva o skladnosti z bistvenimi zdravstvenimi in varnostnimi zahtevami Direktive 2006/42/ES omogočena z uporabo splošnega prvega dela standarda in ustreznega posebnega dela standarda.

(6) Komisija je z dopisom M/396 z dne 19. decembra 2006 zaprosila CEN in Cenelec za pripravo, revizijo in zaključek dela v zvezi z usklajenimi standardi v podporo Direktivi 2006/42/ES, da bi se upoštevale spremembe, uvedene z navedeno direktivo v primerjavi z Direktivo 98/37/ES Evropskega parlamenta in Sveta (3).

(7) CEN in Cenelec sta na podlagi zahtevka M/396 z dne 19. decembra 2006 pripravila nove harmonizirane standarde ter revidirala in spremenila obstoječe harmonizirane standarde. Harmonizirani standard EN 15895:2011+A1:2018 zajema prenosne pritrjevalne in druge udarne stroje, uvedene na področje uporabe Direktive 2006/42/ES. Standardi EN 50569:2013/A1:2018; EN 50570:2013/A1:2018; EN 50571:2013/A1:2018; EN 50636-2-107:2015/A1:2018; EN 60335-1:2012/A13:2017; EN 60335-2-58:2005; EN 60335-2-58:2005/A12:2016; EN 60335-2-58:2005/A2:2015 in njihove spremembe upoštevajo ponovno opredeljeno mejo med Direktivo 2006/42/ES in Direktivo 2014/35/EU Evropskega parlamenta in Sveta (4) ter dejstvo, da za nekatere gospodinjske in podobne električne aparate, za katere velja Direktiva 2014/35/EU, postane veljavna Direktiva 2006/42/ES. Standard EN 16719:2018 upošteva dejstvo, da Direktiva 2006/42/ES spreminja Direktivo 95/16/ES Evropskega parlamenta in Sveta (5) z učinkom, da za dvižne naprave s hitrostjo največ 0,15 m/s velja Direktiva 2006/42/ES. Standardi EN ISO 14118:2018; EN 474-1:2006+A5:2018; EN 1853:2017; EN 1870-6:2017; EN ISO 4254-5:2018; EN ISO 4254-7:2017; EN ISO 4254-8:2018; EN ISO 5395-1:2013/A1:2018; EN ISO 5395-3:2013/A2:2018; EN 12013:2018; EN 12999:2011+A2:2018; EN 13001-3-1:2012+A2:2018; EN 13001-3-6:2018; EN 13135:2013+A1:2018; EN 13684:2018; EN ISO 13766-2:2018; EN 15194:2017; EN 15895:2011+A1:2018 EN ISO 16092-1:2018; EN ISO 16092-3:2018; EN 16952:2018; EN 16719:2018; EN 17059:2018; EN ISO 19085-4:2018; EN ISO 19085-6:2017; EN ISO 19085-8:2018; EN ISO 19225:2017; EN ISO 28927-2:2009/A1:2017; EN 50569:2013/A1:2018; EN 50570:2013/A1:2018; EN 50571:2013/A1:2018; EN 50636-2-107:2015/A1:2018; EN 60335-1:2012/A13:2017; EN 62841-2-1:2018; EN 62841-2-17:2017; EN 62841-3-1:2014/A11:2017; EN 60335-2-58:2005; EN 60335-2-58:2005/A2:2015; EN 60335-2-58:2005/A12:2016; EN 62841-2-1:2018; EN 62841-2-17:2017; EN 62841-3-1:2014/A11:2017; EN 62841-3-4:2016; EN 62841-3-4:2016/A11:2017; EN 62841-3-6:2014/A11:2017; EN 62841-3-9:2015/A11:2017; EN 62841-3-10:2015/A11:2017; EN 62841-3-14:2017 in njihove spremembe zagotavljajo, da usklajeni standardi, ki so namenjeni podpori Direktivi 2006/42/ES, v celoti izpolnjujejo ustrezne bistvene zdravstvene in varnostne zahteve iz navedene direktive.

(8) Komisija je skupaj s CEN in Cenelec ocenila, ali so standardi, ki sta jih pripravila, revidirala in spremenila CEN in Cenelec, v skladu z zahtevo M/396 z dne 19. decembra 2006.

(9) Standardi, ki sta jih pripravila, revidirala in spremenila CEN in Cenelec na podlagi zahteve M/396 z dne 19. decembra 2006, izpolnjujejo zahteve, za katere so bili namenjeni in ki so določene v Direktivi 2006/42/ES. Zato je primerno, da se sklic na navedene standarde objavi v Uradnem listu Evropske unije.

(10) V skladu s členom 10 Direktive 2006/42/ES je Komisija zaprosila za mnenje odbor, ustanovljen z Uredbo (EU) št. 1025/2012, in sicer o tem, ali harmonizirani standard EN 474-1:2006+A4:2013 izpolnjuje bistvene zdravstvene in varnostne zahteve, ki jih zajema in ki so določene v Prilogi I k Direktivi 2006/42/ES. Glede na mnenje odbora je bil sklic standarda EN 474-1:2006+A4:2013 objavljen v Uradnem listu Evropske unije z omejitvijo Izvedbenega sklepa Komisije (EU) 2015/27 (6). CEN je izboljšal standard v različici EN 474-1:2006+A5:2018. Vendar nova različica ne obravnava ene vrste strojev za zemeljska dela, tj. hidravličnih bagrov. Standard EN 474-1:2006+A5:2018 zato ne izpolnjuje v celoti bistvenih zdravstvenih in varnostnih zahtev iz točk 1.2.2 in 3.2.1 Priloge I k Direktivi 2006/42/ES. Zato bi ga bilo treba objaviti v Uradnem listu Evropske unije z omejitvijo.

(11) V skladu s členom 10 Direktive 2006/42/ES je Komisija zaprosila za mnenje odbor, ustanovljen z Uredbo (EU) št. 1025/2012, in sicer o tem, ali harmonizirani standard EN 13241-1:2003+A1:2011 izpolnjuje bistvene zdravstvene in varnostne zahteve, ki jih zajema in ki so določene v Prilogi I k Direktivi 2006/42/ES. Glede na mnenje odbora je bil sklic na standard EN 13241-1:2003+A1:2011 objavljen v Uradnem listu Evropske unije z omejitvijo Izvedbenega sklepa Komisije (EU) 2015/1301 (7). CEN je izboljšal standard v različici EN 13241:2003+A2:2016. Vendar nova različica ne obravnava vprašanj, ki so privedla do objave z omejitvijo prejšnje različice standarda. Sedanja različica tega standarda, EN 13241:2003+A2:2016, zato ne izpolnjuje v celoti bistvenih zdravstvenih in varnostnih zahtev iz točk 1.3.7 in 1.4.3 Priloge I k Direktivi 2006/42/ES. Zato bi ga bilo treba objaviti v Uradnem listu Evropske unije z omejitvijo.

(12) Kot rezultat dela CEN in Cenelec na podlagi zahtevka M/396 z dne 19. decembra 2006 je bilo več harmoniziranih standardov, objavljenih v Uradnem listu Evropske unije (8), nadomeščenih, revidiranih ali spremenjenih.

(13) Zato je primerno, da se sklici navedenih standardov umaknejo iz Uradnega lista Evropske unije. Da bi imeli proizvajalci dovolj časa za pripravo na uporabo novih standardov, revidiranih standardov in sprememb standardov, je treba odložiti umik sklicev na harmonizirane standarde.

(14) Harmonizirane standarde EN 786:1996+A2:2009; EN 61496-1:2013; EN ISO 11200:2014 in EN ISO 12100:2010 bi bilo treba umakniti, ker ne izpolnjujejo več zahtev, za katere so bili namenjeni in ki so določene v Direktivi 2006/42/ES.

(15) Skladnost s harmoniziranim standardom ustvarja domnevo o skladnosti z ustreznimi bistvenimi zahtevami iz harmonizacijske zakonodaje Unije od datuma objave sklica takega standarda v Uradnem listu Evropske unije. Ta sklep bi zato moral začeti veljati z datumom objave –

SPREJELA NASLEDNJI SKLEP:

Člen 1 Sklici harmoniziranih standardov za stroje, pripravljene v skladu z Direktivo 2006/42/ES iz Priloge I k temu sklepu, se objavijo v Uradnem listu Evropske unije. Sklici harmoniziranih standardov, pripravljeni v podporo Direktivi 2006/42/ES in navedeni v Prilogi II k temu sklepu, se objavijo v Uradnem listu Evropske unije z omejitvijo.

Člen 2 Sklici harmoniziranih standardov za stroje, sestavljeni v podporo Direktivi 2006/42/ES in navedeni v Prilogi III k temu sklepu, se na datume iz navedene priloge umaknejo iz Uradnega lista Evropske unije.

Člen 3 Ta sklep začne veljati na dan objave v Uradnem listu Evropske unije.

V Bruslju, 18. marca 2019 Za Komisijo Predsednik Jean-Claude JUNCKER

(1) UL L 316, 14.11.2012, str. 12.

(2) UL L 157, 9.6.2006, str. 24.

(3) Direktiva 98/37/ES Evropskega parlamenta in Sveta z dne 22. junija 1998 o prilagajanju zakonov držav članic, ki se nanaša na stroje (UL L 207, 23.7.1998, str. 1).

(4) Direktiva 2014/35/EU Evropskega parlamenta in Sveta z dne 26. februarja 2014 o harmonizaciji zakonodaj držav članic v zvezi z omogočanjem dostopnosti na trgu električne opreme, ki je načrtovana za uporabo znotraj določenih napetostnih mej (UL L 96, 29.3.2014, str. 357).

(5) Direktiva 95/16/ES Evropskega parlamenta in Sveta z dne 29. junija 1995 o prilagajanju zakonov držav članic, ki se nanaša na vlečnice (UL L 213, 7.9.1995, str. 1).

(6) Izvedbeni sklep Komisije (EU) 2015/27 z dne 7. januarja 2015 o omejeni objavi sklica na standard EN 474-1:2006+A4:2013 o strojih za zemeljska dela v skladu z Direktivo 2006/42/ES Evropskega parlamenta in Sveta v Uradnem listu Evropske unije (UL L 4, 8.1.2015, str. 24).

(7) Izvedbeni sklep Komisije (EU) 2015/1301 z dne 20. julija 2015 o omejeni objavi sklica na standard EN 13241-1:2003+A1:2011 o vratih v industrijske in javne prostore ter garažnih vratih v Uradnem listu Evropske unije v skladu z Direktivo 2006/42/ES Evropskega parlamenta in Sveta (UL L 199, 29.7.2015, str. 40).

(8) UL C 92, 9.3.2018, str. 1.